[{"text_idx": "#000005", "text": "Yn Rhan Tri ei chyfres o flogiau am Florence Thomas, mae Katie yn edrych ar ei bywyd gartref wrth i\u2019w theulu dyfu\u2019n hy\u0302n."}, {"text_idx": "#000007", "text": "Mae bywgraffyddion a chyfoedion Dylan a Nancy yn disgrifio Florence Thomas fel menyw gymdeithasol, gynnes a chyfeillgar a oedd bob amser yn barod i ddarparu te, brechdanau a theisennau i westeion yn y ty\u0302. Yn Dylan Remembered Volume One mae ffrind Florence, Ethel Ross, yn ei disgrifio fel menyw a\u0302 llais cyfoethog ac mae\u2019n cofio ei bod yn actio\u2019r straeon yr oedd yn eu hadrodd, ac yn bwrw amcan bod Dylan wedi etifeddu peth o\u2019i allu actio o\u2019i fam. Roedd y fenyw hon a chanddi \u2018good sense of the dramatic\u2019 yn sicr wedi cael ei chyfran deg o ddrama yn ystod y dauddegau hwyr a\u2019r tridegau cynnar. Parhaodd iechyd Dylan yn ffynhonnell pryder iddi. Mae Paul Ferris yn dogfennu bod Florence wedi dweud bod Dylan wedi cael gwaedlif gwael pan oed yn bymtheg oed, a gwaeledd nerfol pan oedd yn sefyll ei arholiadau Bwrdd Canolog Cymru pan oedd yn un ar bymtheg. Mae\u2019n cofio: \u2018we had to send him down to a farm in Cardigan\u2019. Fel yr oedd hi, Saesneg oedd yr unig arholiad y llwyddodd Dylan ynddi."}, {"text_idx": "#000008", "text": "O safbwynt ariannol, ni fyddai pethau wedi bod yn hawdd, gyda chyflog DJ bellach yn cynnal teulu o bedwar oedolyn. Roedd Nancy yn dal i fyw gartref ac mae\u2019n ymddangos bod Dylan yn treulio\u2019r rhan fwyaf o\u2019r cyflog a enillai wrth weithio i gwmni papur newydd lleol ar alcohol a chymdeithasu. Awgrymir mai DJ ddaeth o hyd i\u2019r swydd iddo. Roedd Florence, fel yr oedd wedi\u2019i wneud drwy gydol ei fywyd ysgol, yn sicrhau bod ganddo grys gla\u0302n a throwsus a\u0302 phlyg ynddo bob bore ar gyfer gwaith. Mae llythyrau Nancy at Haydn Taylor, a ddogfennir yn Dylan Thomas: The Biography,gan Paul Ferris, yn llawn cyfeiriadau at ffraeau ynghylch arian a chastiau Dylan. Byddai pyliau o dymer drwg DJ yn aml yn arwain i Florence yn llefain a Nancy\u2019n rhedeg allan o\u2019r ystafell."}, {"text_idx": "#000009", "text": "Awgrymwyd bod Florence yn eithaf diniwed o ran gwendidau ei mab, ond efallai bod hyn yn ymwneud yn fwy a\u0302 chadw wyneb a bod yn amddiffynnol o enw da ei theulu yn hytrach nag oherwydd hunan-dwyll. Yn o\u0302l W Emlyn Davies, a fyddai\u2019n prynu Cwmdonkin Drive oddi wrth y Thomasiaid, \u2018she knew most people, and she was aware of what was going on in the world.\u2019 Weithiau roedd yr awydd hwn o fod yn ymwybodol o\u2019r hyn a oedd yn digwydd, yn enwedig o ran ei theulu, wedi\u2019i harwain i gymryd camau digon anarferol ar adegau. Er enghraifft, nododd Haydn Taylor, pan oedd yn canlyn Nancy yn y parlwr, y byddai Florence yn craffu arnyn nhw o bryd i\u2019w gilydd. Roedd hi\u2019n ddig na fyddai Nancy\u2019n rhannu cynnwys ei gohebiaeth a\u0302 hi \u2018You never show me your letters as other girls do their parents\u2019. Dywedodd Paul Ferris fod awgrym hefyd y byddai\u2019n stemio amlenni llythyrau Haydn i\u2019w hagor, gan achosi iddo osod cw\u0302yr selio ar ei ohebiaeth at Nancy."}, {"text_idx": "#000010", "text": "Er y gellid dehongli bod cyhoeddi dyweddi\u0308ad Nancy a Haydn yn rhywbeth cadarnhaol, nid felly\u2019r goblygiad ariannol o orfod ariannu priodas. Mae Ferris yn dogfennu y dywedodd Florence wrth Nancy: \u2018Your wedding- remember Daddy won\u2019t have any money & any sort of a fuss will kill him. If you expect any sort of special fuss or clothes you ought to be ashamed of yourself...\u2019 Fodd bynnag, talwyd am y briodas, ond nid yw\u2019n glir o ble daeth yr arian. Yn Dylan Remembered Volume One nodir eu bod wedi benthyca \u00a3150 oddi wrth Elizabeth Ann Beor, yr oeddent wedi cael y benthyciad gwreiddiol ar gyfer y ty\u0302 ganddi."}, {"text_idx": "#000011", "text": "Er gwaethaf yr hoe dros dro o anawsterau ariannol a ddarparwyd gan y benthyciad, parhaodd y pryderon a\u2019r tensiwn. Gadawodd Dylan ei swydd gyda\u2019r papur newydd ar o\u0302l tua 18 mis, ac roedd nawr yn weithiwr llawrydd ac yn gweithio ar y cerddi a fyddai\u2019n ffurfio\u2019i gasgliad cyntaf, 18 Poems. Yn gynnar ym mis Chwefror 1933, derbyniodd Florence delegram yn dweud wrthi fod ei chwaer hynaf, Ann, a oedd yn sa\u0302l gyda chanser yng Nghlafdy Caerfyrddin, yn marw. Gadwodd Florence ar unwaith i fod gyda hi. Dogfennodd Dylan yr hyn a ddigwyddodd mewn llythyr at Trevor Hughes ar 8 Chwefror. Ysgrifennodd y gerdd \u2018After the Funeral (In Memory of Ann Jones)\u2019amdani\u2019n dilyn hyn. Ar ddiwedd mis Awst, diagnosiwyd DJ a\u0302 chanser y geg, ac aeth Nancy a Haydn (a oedd wedi priodi ym mis Mai) ag ef i Lundain i gael triniaeth. Er gwaethaf prognosis digalon i ddechrau o gael llai na phum mlynedd i fyw, goroesodd DJ y profiad caled. Fodd bynnag, arsylwodd ei gydweithiwr, John Morgan Williams, yn Dylan Remembered Volume One fod y profiad wedi\u2019i newid e. Dywedodd fod DJ wedi newid o fod yn \u2018choleric, irritable, vain, very vain man\u2019 i fod yn ddyn cwbl wahanol. Mae\u2019n dadlau bod y profiad wedi\u2019i dyneru, ac mae\u2019n rhaid bod hyn wedi newid bywyd cartref i\u2019r teulu cyfan."}, {"text_idx": "#000012", "text": "Bydd y rhan nesaf yn edrych ar yr heriau a wynebai Florence wrth i Dylan baratoi i adael y cartref."}, {"text_idx": "#000014", "text": "This post is also available in:"}, {"text_idx": "#000017", "text": "Rydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim."}]